- Up Aŋgɨrena Ramtaɨrta Aiŋ
- <
- 12
- >

12
Erotta Iemismo moa menacatke, na Pitamo kac ŋgoreac matɨkat
1 An mɨn mbuŋa gagrirta ramoot paŋan Erot, ma Iesusna rɨtɨpaikta meikramtaɨrta tumbun ndeidmo, tɨpemb ŋgorik koindar mamori.* Na an gagrirta ramoot paŋan Erot Agɨripa, ma ŋgauna Erot aniacna rɨmbɨn, na ma ŋgaua gagrirta ramoot paŋan ndeacri, Maria ma Iesusmo mɨratna. Na an Erot Agɨripa ma gan gagrirta ramoot paŋan Agɨripana aet. 2 Mt 4.21, na 20.23Na ma ndo mbopca, mina Ionna lacaumbitac, Iemismo, mina bugrim mbuŋa manmo moa menacatna. 3 Up 4.3Na Erot, ma ainda moatna tɨp mananna, Iudananda ainda watca, mina toŋtoŋ ŋgoin. Aintik Erotta aind mac watatke, ma ŋgepca Pitamo utiŋga aŋgɨra kac ŋgoreac matɨkat. An tɨpna kirara, mina is kocorta tapac ambrena rai anikta ra ma an tɨp kirara morina. 4 NA 12.1-27Erotta Pitamo utiŋga aŋgɨa kac ŋgoreac matɨkat. Na ma mana ŋginaŋa mona moca lapoca ruŋrena ramtaɨr parniŋapa parmbaiapa mbut kabe aŋgɨca, minmo titaca paurpaurna tumnambca paura moca, mina Pitana ŋginaŋa moa eacri. Na Erotta, mana toŋtoŋa ma Pitamo an Pasowana Ra mai te, ma Pitamo aŋgɨri laruca meikramtaɨr wɨt aniacna lamnɨacmo mana kambca ritri waparaca mona. 5 Ie 5.16Ainda moca mina Pitamo aŋgɨca kac ŋgoreaca tɨkca ma an ndeacri. Na lapoca ruŋrena ramtaɨra mana ŋginaŋa morina. Ri, Iesusna rɨtɨpaikta meikramtaɨrta tumbuna Raraŋ Aetaniacmo mbembendei gargar ŋgoin mamoat, te, Raraŋ Aetaniacmo man ŋgotacna moca.
Mbaiŋna aiŋa morena ŋeroŋa Pitamo kac ŋgoreaca tɨkca otaca ma malaruat
6 Up 5.23Karica Erot, ma Pitamo ritri waparacna moca, ra ian ŋganŋgɨa laruatke, an ra laruna moca moatna mouŋa, Pitamo mina mana parniŋmo lawirta ŋgatɨk mbuniŋ mbuŋa lapoca ruŋrena ramootniŋna parniŋmo lamndea leaca maica, mamo aŋgɨra lapoca ruŋrena ramootniŋna kɨdrɨkca meraca ma maŋgori. Na maniŋa mana ŋginaŋa moa maeacri. Na an kac ŋgoreacna tɨŋa, lapoca ruŋrena ramoot mbuniŋ toco, anna ŋginaŋa moa wɨtɨkca maeacri. 7 Ainda moatke, Raraŋ Aetaniacna mbaiŋna aiŋa morena ŋeroŋa anduna nakɨpca laruca mawɨtɨkat. Na tacna memetaca an kac ŋgoreacna inik mametacat. Na an mbaiŋna aiŋa morena ŋeroŋa Pitana kanmbacarpaik pica keca mamo aindopatna, “U tawina ŋgep!” Ri, an lawirta ŋgatɨkca Pitana parniŋa leaca eacrinanna, anduna pɨarca mairikat. 8 Karica an Raraŋ Aetaniacna mbaiŋna aiŋa morena ŋeroŋa manmo aindopatna, “U ndona waukmo leac te, ndona or ŋgapaocniŋ aoc.” Aindopca Pita ainda moatke. An mbaiŋna aiŋa morena ŋeroŋa manmo gaind mac mambopat, “U ndona tik ŋgapaoc rocot aoca ŋgepca aukmo raŋgai.” 9 Up 10.3, na 10.17, na 11.5Ri, Pita mana kamma waraca kac ŋgoreac tɨkcarica mana raŋgaica malaruat. Na an reikca an mbaiŋna aiŋa morena ŋeroŋ mbopca ma ainda moatnanna, ma anmo, ndomo manmbɨanmemraŋna tamram mbuŋa wapat ndopca. 10 Ŋap 34.7, na Dan 3.28, na 6.22, na Up 5.19, na Ib 1.14, na 2 Pi 2.9Karica maniŋa taŋga an kac ŋgoreacna ŋginaŋa morena ramootta mandaia tɨŋmo outmbaica wɨtɨkca eacrinanmo kunda, mac taŋga kabenan mac kunda, maniŋa kɨpca an tɨŋ gargar aniac ndaruca, na an tɨŋa ma ndo garaca magootat, na an tɨŋa ma auŋ aniaca taŋrena taupmbai ndeacrenanna, maniŋa laruca taup an ndiŋa taŋri. Na Raraŋ Aetaniacna mbaiŋna aiŋa morena ŋeroŋa Pitamo anduna tɨkcarica mataŋgat.
11 Pitamo ainda moatke, an reikca mamo laruatke, ma iro aŋgɨca, ma gaind mambopat, “Aku mandeaca malamŋica anna gidik ŋgoin! Ganna Kacootta ndona mbaiŋna aiŋa morena ŋeroŋmo mandaca auk ndambuŋ nakɨpca aukmo otaca Erotapa Iudananta meikramtaɨra aukmo, mo ndoprina reikca mbaiŋna aiŋa morena ŋeroŋa aukmo aŋgɨra iukaiapeke, an reikca mba laruapekke.” 12 Up 4.23, na 12.5, na 12.25, na 15.37Karica ma ŋgepca taŋga Ionna aem Maria ndambuŋ malaruat, na Ionna i ianna Mak, na ma an kacnɨm ndaruatnanna, an kac inikca meikramtaɨra kocnaia mbukca punica mambendeiri. 13 Na Pita taŋga raekca wɨtɨkca tɨŋmo piatke, an mbaiŋa morena mooŋ ianna mana ia Roda, ma tɨŋ gootna nakɨpatnanna. 14 Ma Pitana kamma warac rapaca ma toŋgocarica, ma tɨŋ goot nake mba lamŋiatke. Ma nda ootta mbukca an meikramtaɨrmo aind mambopat, “Pita ande tɨŋ kam maeacreke.” 15 Mt 18.10, na Up 26.24Ri, mina manmo aindopatna, “U ŋaŋaore ki?” Ri, ma anduna gagra mambopri, “Wanaiŋ! Pita monde tɨŋ kamma wɨtɨkca maeacreke.” Ri, mina manmo ŋgepca aindopatna, “U mana ŋeroŋa watapekna.”† An mɨnna Iudanaŋgepta wɨtta mina gaind ndamŋirena, mbaiŋna aiŋa morena ŋerŋgaura mina ramoot kabe, kabena ŋginaŋa mona aiŋap. Na an ŋeroŋ toco, ma ramootna kirar toc ndarurena.
16 Mina ainda moatke, Pita ma tɨŋmo anduna mapiri, na mina tɨŋ gootca wattatnanna ma anna wɨtɨkca eacri, mina ŋgep ŋgoreac maŋgepat. 17 Up 13.16, na 19.33, na 21.40Ri, Pita minmo watitina moca, ma par mbuŋ naaŋgɨra ŋgagoa mambopat. Minmo, an Kacootta manmo otaca kac ŋgoreaca tɨkca aŋgɨa laruatna nininimo ninia maica, ri, ma minmo aindopatna, “Ne taŋca Iemisapa Iesusa rɨpacrena laiplacarmo mbop.” Na iŋmbaia ma minmo tɨkcarica kabena auŋ mataŋgat.‡ Na an Iemisa ma Iesusna lapmbitac. U Galesia sapta 1 wes 19na timbiŋna raparna inikmo wat. Na ma Ierusalemna Iesusna rɨtɨpaikta meikramtaɨrta tumbunna ramoot paŋanna larurina.
18 Up 5.22-24Karica ŋaŋarmuŋa an kac ŋgoreacna ŋginaŋa morina lapoca ruŋrena ramtaɨra, Pitana moca an inikca wattatnanna, ma kamaind. Ri, mina rugdar moca ŋgepca ndorimo tamtamma digica aindopatna, “Ma titoca taŋgapek?” 19 Ri, Erotta ramtaɨr ndeid mbagɨrica mina Pitana moca, an auŋ inikmo muruŋa orea tambca, manmo wat ŋgocor. Aintik Erot, ma an kac ŋgoreacna, ŋginaŋa morena lapoca ruŋrena ramtaɨrmo digia tambacariatke, ma minmo mo menacna kam mambopat. Na iŋmbaia Erotta Iudia pitrik tɨkcarica ma irikca Sisaria auŋ aniac ndaruca ma an maeacat.
Erotta mamenacat
20 1 GRP 5.9-11, na Esi 27.17Na gagrirta ramoot paŋan Erot tikca, ma auŋ aniacniŋ Tairapa Saidonna meikramtaɨrmo nikkakat aniacap eacreke. Aintik mina man bubuocrena pitrikna amta reik aŋgɨrenan tik, mina anna moca, ndorimo aŋgɨra punica taŋca mana watca ndorita kakadmai wandaca an kaega moi menacna moca. Na out ŋgoinna, mina taŋca mana ŋgogona diabna inikna ŋginaŋa morena ramoot paŋan Blastusmo mbopca, ma minmo laŋ ndopatna mbatca. Iŋmbaia mina taŋga Erotmo watca manmo aindopatna, “U aina nakadmaica aia an kaega moi menacna.”
21 Ri, Erotta minmo ra ian lamarapacat, na an ra laruatke, ma ndona gagrirta lamboi aoca ndona gagrirta ramtaɨra mbiracrina taupca mbiraca, meikramtaɨrmo kam aniaca keca mambopat. 22 Ri, an meikramtaɨra mana kamma waraca, mina kamb keca aindopatna, “Ganna ramootna kamma wanaiŋ, anna mɨrɨpraraŋ ianna kam.” 23 1 Sml 25.38, na 2 Sml 24.17, na Ŋap 115.1, na Dan 5.20Karica ma mina kambca waraca maica ma Raraŋ Aetaniacna i aniacmo mba aŋgɨa ŋgepatke. Aintik Raraŋ Aetaniacna mbaiŋna aiŋa morena ŋeroŋa anduna manmo roumb ŋgoreac ian maneaŋgat. Na anduna nduip tekira mana nikinik inikca ambacarica ma mamenacat.
24 Ais 55.11, na Up 6.7, na 19.20, na Kol 1.6Ainda moca Raraŋ Aetaniacna kam wembaŋ laŋna kamma, kocnaia gagaraca taŋga meikramtaɨr wɨt aniaca waraca mamaiat.
25 Up 11.29-30, na 12.12, na 13.5, na 13.13, na 15.37Ri, Banambasapa Sola ndoniŋna Ierusalem nakɨpatna aiŋ maiatna mbatca, maniŋa Antiok auŋ aniaca taŋna moatke, maniŋa, Ionap aŋgɨca mataŋgat, na mana i ianna mina Mak ŋgacrena.

- Up Aŋgɨrena Ramtaɨrta Aiŋ
- <
- 12
- >

*12:1 Na an gagrirta ramoot paŋan Erot Agɨripa, ma ŋgauna Erot aniacna rɨmbɨn, na ma ŋgaua gagrirta ramoot paŋan ndeacri, Maria ma Iesusmo mɨratna. Na an Erot Agɨripa ma gan gagrirta ramoot paŋan Agɨripana aet.

12:2 Mt 4.21, na 20.23

12:3 Up 4.3

12:4 NA 12.1-27

12:5 Ie 5.16

12:6 Up 5.23

12:9 Up 10.3, na 10.17, na 11.5

12:10 Ŋap 34.7, na Dan 3.28, na 6.22, na Up 5.19, na Ib 1.14, na 2 Pi 2.9

12:12 Up 4.23, na 12.5, na 12.25, na 15.37

12:15 Mt 18.10, na Up 26.24

†12:15 An mɨnna Iudanaŋgepta wɨtta mina gaind ndamŋirena, mbaiŋna aiŋa morena ŋerŋgaura mina ramoot kabe, kabena ŋginaŋa mona aiŋap. Na an ŋeroŋ toco, ma ramootna kirar toc ndarurena.

12:17 Up 13.16, na 19.33, na 21.40

‡12:17 Na an Iemisa ma Iesusna lapmbitac. U Galesia sapta 1 wes 19na timbiŋna raparna inikmo wat. Na ma Ierusalemna Iesusna rɨtɨpaikta meikramtaɨrta tumbunna ramoot paŋanna larurina.

12:18 Up 5.22-24

12:20 1 GRP 5.9-11, na Esi 27.17

12:23 1 Sml 25.38, na 2 Sml 24.17, na Ŋap 115.1, na Dan 5.20

12:24 Ais 55.11, na Up 6.7, na 19.20, na Kol 1.6

12:25 Up 11.29-30, na 12.12, na 13.5, na 13.13, na 15.37

© 2016 Pioneer Bible Translators